CARMABI

Fundashon **CARMABI** (ofisialmente **Caribbean Research and Management of Biodiversity (Carmabi) Foundation**) ta un instituto pa investigashon marino i terestre na Kòrsou. Su sede ta na Piscaderabaai, situá un 25 meter for di Laman Karibe.

## Historia
Despues ku Curaçaosche Petroleum Industrie Maatschappij (CPIM) a pone fondo i un tereno na Piscaderabaai disponibel a fundá *Caraïbisch Marien-Biologisch Instituut*, abreviá CARMABI (Instituto Marino Biológico di Karibe) dia 27 di mei 1955. Fundadó tabata e botániko i zoólogo hulandes Pieter Wagenaar Hummelinck. 
Inisialmente e tabatin komo meta pa entama i promove investigashonnan sientífiko di organismonan den Laman Karibe, partikularmente na Antias Hulandes. Den kurso di tempu esaki a wòrdu ampliá ku investigashon terestre, maneho di naturalesa i aktividatnan edukativo.

Durante e promé dékadanan e investigashon marino-biológiko a enfoká riba e aspektonan ekológiko di peska i e refnan di koral. Ku diferente proyekto CARMABI a kosecha fama internashonal. E proyekto di preservashon di refnan di koral, den kuadro di nan atrakshon turístiko, a kondusí te aña 1995 na establesimentu di tres parke marino na Antias Hulandes. Desde 1983 a añadí investigashon terestre komo tarea. Na 1996, CARMABI a uni bou nòmber di *Caribbean Research and Management of Biodiversity (Carmabi) Foundation* ku STINAPA (Stichting Nationale Parken), fundashon ku el a lanta na 1962. Despues di e union el a keda mantene e akrónimo CARMABI. 

CARMABI tin un stashon di investigashon marino, varios laboratorio, un biblioteka i otro fasilidatnan. Pa su proyektonan, dirigí riba e islanan di Karibe Hulandes, e ta risibí mas ku 100 sientífiko bishitante anualmente.

Riba tereno di naturalesa protehí e ta maneha kuater parke terestre i dos marino:
* Parke Nashonal di Sint Kristòfel (esun mas grandi) 
* Parke Mashonal Boka Shete
* Kuebanan di Hato
* Parke Nashonal Ref Sint Marie-Hermanus (bou konstrukshon)
* Parke Palu di Mangel (Curaçao Rif Mangrove Park)
* Parke Marino Kòrsou

## Lista di direktor
* Jacques Simon Zaneveld, 1955-1960
* Ingvar Kristensen, 1960-1964
* Freek Creutzberg, 1964-1970
* Ingvar Kristensen, 1970-1981
* Walter Bakhuis, 1981-2006
* Adolphe Debrot, 2006-2010
* Paul Stokkermans, 2010-2024
* Manfred van Veghel, desde 2024

## Investigadónan konosí
* Pieter Wagenaar Hummelinck (1907-2003)
* Rolf Bak (1942-2024)

## Partikularidat
E nòmber di e instituto a wòrdu duna na e siguiente espesie: *Caminus carmabi*, spòns di laman deskubri na 2013 net pafó di kosta di Boneiru i Klein Kòrsou i *Liopropoma carmabi*, piska den awanan ront di Kòrsou.

## Literatura
*  Benson, Rodney & Rehbock, Philip F. (2002), Oceanographic History: The Pacific and Beyond, google.com, University of Washington Press
*  Caribbean Commission (1955), The Caribbean, Volumes 9–10, University of Texas
*  General Biological Supply House (1958), Turtox News, Volumes 36–38, Macmillan Science Company
*  National Academy of Sciences, National Research Council (1970), Marine Ecological Research for the Central American Interoceanic Canal, National Academies, Washington, D. C.
*  Zaneveld, Jacques Simon (1983), Caribbean Fish Life: Index to the Local and Scientific Names of the Marine Fishes and Fishlike Invertebrates of the Caribbean Area (tropical Western Central Atlantic Ocean), Brill Archive

## Link eksterno
*  Wepsait ofisial di Carmabi
* Dutch Caribbean Nature Alliance (DCNA)